**Ministrstvo za okolje in prostor Republike Slovenije**

**Dunajska 48**

**1000 Ljubljana**

**e-pošta:gp.mop@gov.si**

**Zadeva: Sanacija deponije z žlindro v Ribnem dve leti po izteku roka vašega dovoljenja**

**Vprašanje društva in prijava**

Jama naj bi bila izkopana kmalu po 2. svetovni vojni, najprej le kot odprti kop, nato pa se je poglobila, ko se je iz nje kopal gramoz, ki se je koristil za posipanje vaških cest in gradbeni material. Kasneje se je vanjo dovažal različen material, predvsem gradbeni odpadki ter vejevje.

V zadnjem obdobju se jama zasipava z odlaganjem črne in bele žlindre, ki se vozi iz Jesenic. Od takrat dalje so občani Bleda vse bolj zaskrbljeni, ker se tja vozi odpadek, ki je po mnenju krajanov okoljsko škodljiv, kot tudi nesprejemljiv, saj težki tovornjaki poleg hrupa in onesnaženja zraka ogrožajo pešce in kolesarje na Ribenski cesti.

Nekdanjo gramoznico od leta 2011 upravlja podjetje ECOSM d.o.o., v lasti g. Janeza Medje, ki v njej predeluje in odlaga gradbene odpadke ter večinoma ostanke po predelavi bele žlindre, ki nastane v jeklarski proizvodnji in jo na Jesenicah predeluje podjetje Harsco minerali. Za predelavo in odlaganje gradbenih materialov naj bi imelo podjetje ECOSM d.o.o po poročanju medijev tudi ustrezno rudarsko dovoljenje in okoljevarstveno soglasje.

Občina Bled je v postopku pritožb občanov odgovorila, da s sanacijo deponije Ribno nima nič, ker je dovoljenje izdalo Ministrstvo za okolje in prostor.

S stališča okolja je izjemno pomembno, da so materiali pravilno razvrščeni med odpadke ali neodpadke. Zakonodaja o odpadkih varuje okolje pred posledicami industrijskih odpadkov. Če material ni odpadek, to ne pomeni, da v celoti izpade iz sistema varstva okolja. Tako je zakonodaja, kot je npr. Uredba REACH, namenjena varovanju zdravja ljudi in okolja pred potencialnimi vplivi proizvodov in drugih materialov, ki niso odpadki.

Meritve zavoda za zdravstveno varstvo Kranj o vsebnosti težkih kovin na otroških igriščih na Jesenicah in v bližnji okolici so pokazale, da prisotnost težkih kovin presega mejne, ponekod celo kritične vrednosti. Tudi na Bledu, ko smo pred desetletji uporabili žlindro za zasutje mokrišča pod hotelom Krim in za podlago cest so ugotovili, da le-ta vsebuje škodljive primesi in težke kovine, ki se stekajo v jezero (da ne omenjamo dejstva, da je zaradi žlindre, ki se je napojila z vodo asfalt postal neraven in valovit).

Zaradi navedenega predlagamo, da se takoj ustavi zasipanje gramozne jame na zemljišču v Ribnem z žlindro, da se jama izravna in zasuje z neškodljivimi odpadki in zemljo. Po izjavi upravitelja jame je za zapolnitev gramoznice in povrnitev v prvotno stanje potrebno do pol milijona kubičnih metrov materiala.

Kot društvo, ki je registrirano za varstvo narave ter kulturne dediščine, želimo, da nas obvestite na podlagi katerih argumentov ste v tem občutljivem območju izdali dovoljenje za zasutje te gramozne jame z žlindro, kot tudi zakaj zadeva še ni zaključena, saj bi morala biti jama zasuta že do leta 2016 glede na Okoljevarstveno dovoljenje št. 35472-97/2012-12, izdano 11. 9. 2013. Sprašujemo se tudi, kako je upravljavcu gramoznice uspelo dobiti certifikat, da je žlindra nenevaren gradbeni odpadek?

Glede na navedeno vas prosimo za odgovor v čim krajšem roku.

Z lepimi pozdravi!

»SPOŠTUJMO BLED«

Društvo za ohranitev naravne in kulturne dediščine Bleda z okolico

Grajska c. 3a

4260 Bled.

Bled, 29. 11. 2018

Predsednik društva:

Srečko Kunčič

Ribno – polnjenje gramoznice z žlindro

RIBNO - polnjenje gramoznice z žlindro

DOPIS DRUŠTVA MINISTRSTVU ZA OKOLJE IN PROSTOR